b'\n_START_ARTICLE_\nBorneo\n_START_PARAGRAPH_\nBorneo je otok, ki le\xc5\xbei v sredini Malajskega oto\xc4\x8dja v jugovzhodni Aziji. S povr\xc5\xa1ino 743.330 km\xc2\xb2 je za Grenlandijo in Novo Gvinejo tretji najve\xc4\x8dji otok na svetu._NEWLINE_Politi\xc4\x8dno si otok delijo dr\xc5\xbeave Indonezija, Malezija in Brunej. Ju\xc5\xbeni, indonezijski del se imenuje Kalimantan, vendar s tem imenom Indonezijci ozna\xc4\x8dujejo celoten otok. Severni del v ve\xc4\x8dji meri zavzema Vzhodna Malezija z administrativnima regijama Sabah in Sarawak, ki na kopnem popolnoma obkro\xc5\xbea dr\xc5\xbeavo Brunej.\n_START_SECTION_\nGeografija in ekologija\n_START_PARAGRAPH_\nBorneo na severu in severozahodu obdaja Ju\xc5\xbeno Kitajsko morje, na severovzhodu Celebe\xc5\xa1ko morje, na jugu pa Javsko morje. Zahodno od njega le\xc5\xbeita Malajski polotok in Sumatra, ju\xc5\xbeno Java, vzhodno Sulavezi in severovzhodno Filipini._NEWLINE_Najvi\xc5\xa1ji vrh je Mount Kinabalu v malezijski regiji Sabah. Njegov vrh je visok 4.095 m, s \xc4\x8demer je Borneo tretji najvi\xc5\xa1ji otok na svetu._NEWLINE_Obmo\xc4\x8dje je izredno bogato s stali\xc5\xa1\xc4\x8da biodiverzitete. Z otoka je poznanih okoli 15.000 vrst kritosemenk, 3000 vrst dreves, 221 vrst kopenskih sesalcev in 420 vrst tam gnezde\xc4\x8dih pti\xc4\x8dev, mnogo od katerih je endemnih. Obmo\xc4\x8dja de\xc5\xbeevnega gozda na njem so edini naravni habitat nekaterih ogro\xc5\xbeenih vrst, kot je drevesni leopard vrste Neofelis diardi._NEWLINE_Danes prvotnega de\xc5\xbeevnega gozda zaradi izsekavanja skoraj ni ve\xc4\x8d. Pribli\xc5\xbeno polovica svetovne proizvodnje tropskega lesa prihaja z Bornea, poleg tega pa de\xc5\xbeevni gozd kr\xc4\x8dijo tudi za planta\xc5\xbee, na katerih pridelujejo palmovo olje. To povzro\xc4\x8da mnoge okoljske te\xc5\xbeave, kot je osiroma\xc5\xa1enje prsti in erozijo.\n_START_SECTION_\nPrebivalstvo\n_START_PARAGRAPH_\nNa otoku \xc5\xbeivi okoli 17,7 milijonov ljudi, od tega 12,9 milijonov na indonezijskem, 4,7 milijona na malezijskem delu in okoli 100.000 v Bruneju. Pre\xc5\xbeivljajo se ve\xc4\x8dinoma s kmetijstvom in izkori\xc5\xa1\xc4\x8danjem bogatih virov naravnih surovin, kot je nafta. Okoli 2,2 milijona je domorodcev, ki pripadajo ljudstvu Dayak in \xc5\xbeivijo predvsem v notranjosti._NEWLINE_Indonezijska vlada je v 1970. in 1980. letih izvajala intenziven program preseljevanja revnih kmetov na Borneo, s \xc4\x8demer so posku\xc5\xa1ali zmanj\xc5\xa1ati prenaseljenost Jave. Novi prebivalci so prej izsekane povr\xc5\xa1ine spremenili v njive, vendar je ob izginotju dreves prst kmalu postala presiroma\xc5\xa1na za rast kulturnih rastlin in s tem neprimerna za obdelovanje.'